Det Økonomiske og Sociale Udvalgs udtalelse om "Kommissionens forslag til Rådets forordning om ændring af forordning (EØF) nr. 1696/71 om den fælles markedsordning for humle"

(2001/C 193/09)

Rådet for Den Europæiske Union besluttede den 22. december 2000 under henvisning til EF-traktatens artikel 36 og 37 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Adalbert Kienle til ordfører. Sektionen vedtog sin udtalelse den 30. marts 2001.

Det Økonomiske og Sociale Udvalg vedtog på sin 381. plenarforsamling af 25.-26. april 2001, mødet den 25. april, følgende udtalelse med 61 stemmer for, ingen imod og 1 stemme hverken for eller imod.

1. Baggrund

1.1. Humlen er øllets sjæl, som det siges. Humle (humulus lupulus) er en klatreplante, hvis frugter (humlekopper) indeholder det bitre stof lupulin, som sammen med malt, gær og vand er en vigtig bestanddel i fremstillingen af øl. Humle tegner sig imidlertid kun for 0,3 % af produktionsomkostningerne for øl.

1.2. Humle dyrkes i dag i otte af Den Europæiske Unions medlemsstater og er traditionelt set en stærkt eksport- og verdensmarkedsorienteret afgrøde. Det samlede dyrkede areal udgør ca. 22700 ha med en produktion på ca. 35000 t humlekopper. Af den samlede verdensproduktion på omkring 94000 t tegner Den Europæiske Union sig således for 37 %.

1.3. Dyrkningen af humle er forbundet med særdeles store investeringer og er særdeles tidskrævende.

1.4. Handelen med humle er for størstedelens vedkommende baseret på kontrakter med en løbetid på indtil 5 år med det formål at reducere de betydelige markedsrisici. I bestræbelserne på at få gennemført en markedsorienteret løbende forbedring af kvaliteten spiller producentsammenslutningerne i alle de humledyrkende europæiske lande en stor rolle.

1.5. Tendensen mod en koncentration af bryggeribranchen varer ved. På verdensplan producerer ca. 30 bryggerier og bryggerikoncerner i øjeblikket to tredjedel af den samlede ølproduktion.

1.6. Den fælles markedsordning for humle blev skabt i 1971. Fællesskabets anvendelse af budgetmidler hertil faldt fra 13 til 12,4 mio. EUR fra 1997 til 2000.

2. Resume af Kommissionens forslag

2.1. I henhold til artikel 12, stk. 5, i forordning (EF) nr. 1696/71 om den fælles markedsordning for humle, var produktionsstøtten til høsten i årene 1996-2000 fastsat til 480 ECU/ha. Kommissionen foreslår nu en forlængelse på 2 år.

3. Bemærkninger

3.1. Det Økonomiske og Sociale Udvalg er enig med Kommissionen og producentorganisationerne i alle de humledyrkende lande i EU om, at det 5-årige støtteprogram havde en særdeles positiv virkning på forbedringen af kvaliteten og på omlægningen til andre sorter og dermed generelt på stabiliseringen af humleproduktionen i EU.

3.2. Det viser sig ligeledes, at de særlige foranstaltninger vedrørende braklægning og rydning, som 4-5 lande har benyttet sig af, i dette tilfælde passer godt ind i markedsordningen.

3.3. Man må gå ud fra, at koncentrationsprocessen i hele verden inden for bryggeri og humlehandel ikke går i stå, mens dyrkningen af humle på trods af strukturomlægningen finder sted i forholdsvis små enheder.

3.4. ØSU går ud fra, at en langfristet kontraktproduktion på grundlag af kontrakter, der som regel indgås for 5 år, for fremtiden også vil få stor betydning på grund af de store dyrknings- og markedsrisici, der er forbundet med yderligere omlægning til andre sorter.

3.5. ØSU erkender, at de producentsammenslutninger, der har modtaget støtte, i de forløbne 5 år, har haft en væsentlig indflydelse på forbedringen af humleproduktionen, hvad angår kvalitet, plantebeskyttelse, markedsføring og logistik og dermed øget den europæiske humleproduktions konkurrencedygtighed på verdensmarkedet betydeligt. Disse aktiviteter bør konsekvent fortsættes med henblik på en bæredygtig humledyrkning og en kontraktproduktion anlagt på langt sigt.

3.6. Producenterne og producentsammenslutningerne står over for en stærk koncentration inden for den internationale bryggerisektor, men også inden for den verdensomspændende humlehandel. Humlehandelen har i de seneste 4 år været koncentreret på 2 store grupper, som tegner sig for henholdsvis ca. 40 og 30 % af den samlede omsætning på verdensmarkedet.

3.7. På baggrund af de særlige risici og kvalitetskrav, der er forbundet med humledyrkningen, men også for at give kontraktpartnerne i den verdensomspændende bryggeribranche et signal om en varig sikkerhed for levering af humle fra EU, anser ØSU det for rimeligt, at producentstøtten forlænges med 5 år.

Bruxelles, den 25. april 2001.

Göke Frerichs

Formand for

Det Økonomiske og Sociale Udvalg